แรงซื้อหุ้นอิเล็กฯ ดัน SET ปิดพุ่ง 13 จุด แนะจับตาตัวเลขเศรษฐกิจ “สหรัฐ” คืนนี้
SET ปิดพุ่ง 14 จุด ตามตลาดหุ้นภูมิภาค รับแรงซื้ออิเล็กทรอนิกส์ ขณะที่เงินบาทแข็งยังหนุนเงินทุนต่างชาติไหลเข้าต่อเนื่อง พร้อมรอตัวเลขเศรษฐกิจสหรัฐคืนนี้ ขณะที่พรุ่งนี้คาดตลาดฯพักตัวหลังขึ้นมาแรง พร้อมให้แนวรับ 1,635 จุด และ แนวต้าน 1,660 จุด

SET ปิดพุ่ง 14 จุด ตามตลาดหุ้นภูมิภาค รับแรงซื้ออิเล็กทรอนิกส์ ขณะที่เงินบาทแข็งยังหนุนเงินทุนต่างชาติไหลเข้าต่อเนื่อง พร้อมรอตัวเลขเศรษฐกิจสหรัฐคืนนี้ ขณะที่พรุ่งนี้คาดตลาดฯพักตัวหลังขึ้นมาแรง พร้อมให้แนวรับ 1,635 จุด และ แนวต้าน 1,660 จุด
1 ธ.ค. 2565

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ดัชนีตลาดหุ้นไทยวันนี้ปรับตัวขึ้นมาได้ค่อนข้างดี ในทิศทางกับบรรยากาศการลงทุนของตลาดหุ้นอื่นๆ ในภูมิภาค โดยได้รับปัจจัยหนุนจากความเห็นของนายเจอโรม พาวเวล ประธานธนาคารกลางสหรัฐ (เฟด) ที่บ่งชี้ถึงการชะลออัตราการปรับขึ้นดอกเบี้ย
นอกจากนี้ทิศทางค่าเงินบาทที่แข็งค่า ยังเป็นส่วนช่วยหนุนให้ทิศทางเงินทุนต่างชาติไหลเข้ามายังตลาดหุ้นไทยอย่างต่อเนื่อง แต่อย่างไรก็ตามในคืนนี้จะมีการเปิดเผยตัวเลขดัชนีราคาการใช้จ่ายเพื่อการบริโภคส่วนบุคคล (PCE) ที่ตลาดคาดว่าจะออกมาที่ 0.3% และจำนวนผู้ขอรับสวัสดิการว่างงานที่ตลาดคาดว่าจะออกมาที่ 230,000 คน หากว่าออกมาต่ำกว่าที่ตลาดคาด จะเป็นภาพบวกต่อตลาดจากการผ่อนคลายต่อการเร่งตัวขึ้นของเงินเฟ้อ และการปรับขึ้นดอกเบี้ย
สำหรับแนวโน้มวันพรุ่งนี้คาดว่า ดัชนีฯ มีโอกาสพักตัวลง หลังจากที่ปรับตัวขึ้นได้ค่อนข้างแรงในวันนี้ พร้อมให้แนวรับ 1,635 จุด และ แนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 7,654.31 ล้านบาท ปิดที่ 764.00 บาท เพิ่มขึ้น 92.00 บาท
CPALL มูลค่าการซื้อขาย 2,890.08 ล้านบาท ปิดที่ 65.75 บาท เพิ่มขึ้น 0.75 บาท
SIRI มูลค่าการซื้อขาย 2,777.98 ล้านบาท ปิดที่ 1.71 บาท เพิ่มขึ้น 0.14 บาท
BDMS มูลค่าการซื้อขาย 2,433.13 ล้านบาท ปิดที่ 29.25 บาท ลดลง 1.00 บาท
AOT มูลค่าการซื้อขาย 2,207.09 ล้านบาท ปิดที่ 74.00 บาท ลดลง 1.00 บาท